
AWEMainta 
Local 
Diaranson, 7 September 2022 


“E 
x fiscal Gerritschen ta un racista y narcicista,” tabata 
palabranan di Parlamentario pa fraccion di AVP, Ben- 
ny Sevinger, ayera durante di un entrevista cu el a duna den 
e noticiero Enfoke cu Speed Andrade y Patrick Paskel. 


Un entrevista cu den cierto forma a confirma hopi publica- 
cion haci den pasado riba e caso aki pa AWEMainta, caminda 
e trabou di Ministerio Publico pero mas tanto e forma di 
procede di Landsrecherche, a ser cuestiona caminda entre 
otro a wordo señala cu ta violando derecho di sospecho- 
sonan. 


Durante di su intervencion ayera merdia, Parlamentario 
Sevinger a cuestiona e forma con e tempo ey Fiscal encarga 
cu e caso aki, esta Gerritschen a maneha henter e forma 
di proceder di entre otro ministerio publico pero tambe di 
Corte pa loke ta decision di Huesnan Comisario cu mester a 
dicidi riba extension di detencion di e parlamentario. 


Pa un termino largo di 70 dia Sevinger a wordo encarcela, 
caminda den pasado a cuestiona e hecho aki tambe y ayera 
un biaha mas e parlamentario a mustra con Ministerio 
Publico y Landsrecherche a purba di presiona su persona cu 
entre otro alarga su detencion sin hustificacion. 
Dado momento autoridadnan hasta a bay asina ley na 
detene su señora uzando esaki tambe como presion contra 
di su persona pa bisa loke nan kier scucha y no buscando e 
berdad di e situacion. 


Ta algo serio, hopi serio ora c’un Fiscal ta bisa un sospechoso, 
cu e ta un boef cu mester ta cera, cu ta algo inaceptabel 
pero cu a ser permiti ya cu pa algun aña caba, e influencia 
politico den e sistema hudicial, tabata bisto. 


Esaki a bolbe keda demostra for di dos siman pasa ora cu 
Corte a dicidi cu e siman aki lo trata e caso Avestruz, cu for 
di 2018 ta ser investiga, caminda a detene Benny Sevinger 
na dos ocasion pero den e caso di Flamingo cu tambe lo 
inicia y den cual e sospechoso principal, Otmar Oduber a 
wordo deteni pa un periodo cortico, uzando henter un otro 
tipo di ehecucion. 


AWEMainta den pasado a cuestiona e forma di proceder di 
autoridadnan hudicial den tanto e caso di Paul Croes como 


e acusacionnan despues contra di Benny Sevinger, hasta 
mustrando pa salvaguardia integridad di Ministerio Publico, 
lo ta na su luga pa tuma luga un tipo di investigacion di e 
instituto aki, un asina yama “doorlichting.” 


Ayera durante di su intervencion den Enfoke, Benny 
Sevinger a menciona cu den reaccionnan cu si ta berdad 
tin cu wordo desaproba totalmente, Gerrischen a cuestiona 
e hecho na su persona cu partido AVP lo kier un “doorlich- 
ting” di Ministerio Publico. 


Un aspecto serio y cu sigur ta laga un sabor no mucho 
agradabel atras, ta e forma con Benny Sevinger a bisa cu 
documentonan y e forma di proceder di tanto Ministerio 
Publico como Landsrecherche, a wordo influencia pa politica 
partidista, entre otro a menciona e bebemento di koffie cu 
mandatarionan a ricibi durante di nan bishita na Ministerio 
Publico. 


E influencia politico ta bisto y e solo hecho cu caso Avestruz 
a inicia riba iniciativa di entre otro e actual Minister di 
Husticia Rocco Tjon y Minister Endy Croes, ta confirma, 
principalmente ora cu Minister Croes for di dialuna a bin ta 
promoviendo politicamente, e caso contra di Parlamentario 
Sevinger. 


Caso contra Parlamentario Benny Sevinger awe 


Trabou di investigacion ta contene 
hopi persecucion politico serio 

D 
ialuna mainta a tuma luga un reunion publico cu segun 
e “oproeping” oficial, e agenda tabata: “Gedachtenwis- 
seling met de minister van Financien en Cultuur. M.w. X. J. 
Maduro, inzake de Najaarsnota 2022.” 
Un reunion cu mester a bira un intercambio di idea riba e 
‘najaarsnota 2022’ y cu a cuminsa bon pero a bin caba den 
un confrontacion mahos den Parlamento, caminda hasta 
mandatarionan dado momento a perde e sentido comun y e 
reunion a wordo converti den un discusion y insulto politico 
sin misericordia. 
Un reunion cu en realidad ningun momento a sirbi su 
proposito pa cual el a ser convoca y cu manera a bisa un 
custumber caba pa algun tempo, e interes politico partidista, 
ta ricibi mas atencion cu asuntonan di interes general di e 
pais. 
AWEMainta na varios ocasion a yega di mustra cu tin 
oradonan cu simplemente no tin aporte algun na puntonan 
di agenda stipula y ta papia pa papia, haci politica barata, 
siguiendo tin ora, loke nan wordo ordena pa e mandatari- 
onan cu nan tin cu controla. 


Esaki a sosode tambe dialuna mainta ora cu henter gabinete 
a duna acta di presencia relaciona cu intercambio di idea 
pa loke ta e “najaarsnota 2022” pero finalmente a surgi un 
discusion formal riba asuntonan politico y nada mas. 
Ryconn Santos do Nascimento di fraccion di AVP dado 
momento a reacciona bek riba gobierno relaciona cu decisi- 
onnan tuma den pasado, caminda entre otro el a mustra riba 
decisionnan cu Minister Glenbert Croes a tuma den pasado, 


cu ta hopi contradictorio manera trata di nombra su ruman 
muhe kende a caba di sinta castigo pa traficion di droga pa 
Hulanda, como un coordinado. 
Awendia e mesun ruman muhe aki ta sirbi como consehero 
asina mas di Minister Glenbert y cual a ser cuestiona pa Do 
Nascimento di fraccion di AVP y contenido di e rapport no a 
cay na agradlo di Minister Glcnbert. 
Sorprendiendo tur hende, Minister Glenbert Croes dado 
momento a bay over na insulta e miembro di fraccion di AVP 
lansando insultonan cu nunca antes a scucha e politico aki 
haci su mes culpabel na esaki. 


Tur esaki pa motibo cu Santos do Nascimento a señala algo 
den e rapport Koerten cu ta data for di1995, den cual a cues- 
tiona e forma di procede di Glenbert Croes pa su intencion 
di nombra su ruman muhe den un puesto apesar cu e tempo 
ey el a caba di recobra su libertad despues di tabata den 
prizon na Hulanda pa intento di drenta cu cocaina e pais. 
E observacion di Santos do Nascimento a afecta Glenbert 
Croes di tal forma, cu na momento cu e no tabata sa mas 
kico pa ataca e politico di AVP, cu no tin un pasado manera 
su persona, a dicidi di bise literalmente: “Pa mi bo ta resto 
di homberm bo ta resto di parlamentario,” pensando cu e 
lo afecta parlamentario do Nascimento, loke no a resulta di 
tabata e caso. 
Hecho ta cu e pruebanan cu a ser treci dilanti pa Ryconn 
Santos do Nascimento, ta hechonan registra den documen- 
tonan y investigacionnan haci den pasado riba diferente 
desaroyo cu a tuma luga. 


Minister Glenbert Croes na Parlamentario Santos do Nascimento 


“Bo ta resto di homber y bo ta 
resto di Parlamentario” 


4 


AWEMainta 
Local 
Diaranson, 7 September 2022 


U 
n caso di robo di cabrito den bario di San- 
ta Cruz a conoce un final feliz den curso di 
ayera tardi. 
Pa algun tempo caba criadonan di cabrito a bin 
ta confrontando problema cu nan animalnan ta 
disparce. Mas o menos dos siman pasa a kere cu 
lo a soluciona e caso, pero Polis a informa nan cu 
no tin suficiente prueba contra e sospechoso cu 
nan a confronta. 
E situacion no a mehora despues di esey, pero 
mas cu un biaha doño di un di e cunucunan a bin 
descubri cu desconocinan a traha di forsa e porta 
(hero) di cunucu. Pero no a logra. Sinembargo e 
doñonan no a entrega. 
A sigui investiga y tabata haya hopi informacion 
nan bestianan lo por ta y kende ta esnan cu ta 
hortando e animalnan aki. Ta papia aki sigur di 
mas cu 20 cabrito. 
Ayera ora cu a haya informacion, e bati alarma 
cerca Polis pa compaña nan pa un cunucu na 
Weg Fontein unda lo tin varios cabrito cu a wordo 
horta den Santa Cruz. Y BINGO. Pero a tarda 
basta cu nan por a haya esaki bek. Ta parce cu 
Polis a bisa cu nan no por actua y mester warda 
te siguiente dia pa haya ordo fiscal pa nan por 
bay den accion. 
Un di e personanan a keda papia cu doño di e 
cunucu pa convence cu ta miho pa laga e cabri- 
tonan bay pasobra e doñonan a reconoce nan 
animalnan. Finalmente el a entrega y tur e cabri- 
tonan a wordo hinca den pick-up bek y hiba nan 
cas. 
E momento ey no a dicidi ainda si ta entrega 
keho. 


Final feliz pa robo di cabritonan 

D 
espues cu Comerciante Uni Aruba (CUA) un par di si- 
man pasa a saca un video relata na con Duana ta cal- 
cula impuesto riba productonan cu ta bin for di exterior, Di- 
rector di Duana Aruba, Sr. R. Croes, a invita directiva di CUA 
como tambe di Aruba Trade & Industry Association (ATIA) 
pa un reunion. 
E reunion a bay den un manera ameno unda hopi informa- 
cion a wordo intercambia, pa ambos directiva di CUA y ATIA, 
y alabes tambe pa e Director di Duana cu su team di exper- 
tonan. E gremionan a splica kico e situacion real ta cu comer- 
ciantenan y “brokers” ta encontra ora tin, specialmente 
un descuento riba facturanan, di por ehempel Amazon. 
A splica, cu den pasado, e brokernan a wordo informa cu 
mester kita e descuento di e factura, pa asina calcula e 
impuesto riba e prijs total y no e prijs cu en realidad a wordo 
paga. E team di experto a splica e posicion di Duana, pero 
e gremio a presenta cu un abogado tambe pa splica e parti 


con comercio ta interpreta e ley. 
Nos ta contento di por a haya e oportunidad pa enfatisa cu 
base legal e interpretacion economico di “balor” (kico e ta). 
“Balor” ta locual un bendedo y cumprado a bay di acuerdo 
cu ne, locual a wordo pone riba factura como un prijs y a 
wordo paga pa e cumprado na e bendedor. Si e prijs aki ta 
inclui un descuento of no, esey ta e balor pasobra esey na 
final a wordo paga. Sr. Croes a informa cu pronto Duana lo 
por duna nos y comunidad un splicacion mas amplio regar- 
dando e ley y proceso. 
Prome cu e reunion a termina, e gremionan a tuma e oportun- 
idad pa puntra con a para cu e reforma y simplificacion di e 
ley di Impuesto. Sr. Croes a informa cu e reforma ta canando 
su caminda, y pronto lo sinta cu gremionan pa splica mas 
den amplitud tur e cambionan cu lo ta na caminda. 
E directiva di e gremionan CUA y ATIA ta gradici na tur 
Duanero y e team di Sr. Croes, pasobra por mira cu e depar- 
tamento aki ta haciendo nan maximo esfuerso uzando 
tecnologia moderno pa por saca carga mas lihe posibel pa 
asina comunidad semper tin su productonan disponibel. 
Gremionan y Duana lo tin mas reunion den futuro unda 
tambe nan miembronan por vocifera nan preocupacionnan 
paso asina por bin na solucion y comprension. 


CUA y ATIA a splica nan 
preocupacion riba e 
“Douanewaarde” cu ta cobra 
Impuesto riba dje 

P 
rome Minister Evelyn Wever-Croes 
dialuna 5 di september, durante su 
disertacion den Parlamento pa trata e 
Nota di Fin di Aña 2022 (Najaarsnota 
2022) a enfatisa cu Aruba ta salien- 
do di e pandemia di Covid 19 den un 
bon forma. “Nos no a sali ainda si, nos 
no a yega 100% di recuperacion pero 
nos ta spera di yeg’e otro aña. Nos GDP 
tampoco no ta na nivel pre-pandemico 
pero nos lo yega esey den curso di otro 
aña y nos lo tin un balans den presu- 
puesto e aña despues”, Prome Minister 
a remarca. 
Manera conoci, mundo no a ni logra 
sali di e efecto di e pandemia ainda cu 
nos a haya nos den e guera di Ukraina, 


un guera cu a causa un crisis mundial 
cu salimento di miyones di persona di 
Ukraina y cu a causa un aumento di 
costo di bida pa henter mundo. Henter 
mundo ta atendiendo cu cifranan di 
inflacion mas halto cu den 40 pa 50 
aña. 
“Den lus di esaki, nos di Gobierno 
tabata tin retonan cu ora bo ta kere bo 
ta recuperando y bo ta haya un situ- 
acion manera un guera asina, bo ta 
ripara cu e ta frena desaroyo y ahus- 
tenan mester wordo haci den presu- 
puesto y den finansas. P’esey awe mi 
ta contento di presenta e Nota di Fin 
di Aña 2022 (Najaarsnota 2022) y pa 
duna cuenta na Parlamento di con 
nos a maneha finansas publico di pais 
Aruba den e prome 6 lunanan y kico 
lo pasa pa e resto di lunanan di aña”, 
Prome Minister a duna di conoce. 
Prome Minister a indica cu esaki ta un 
custumber cu a cuminsa cu ne desde 
Gabinete Wever-Croes I cu tabata un 
iniciativa di Parlamento. “Contrario na 
gobiernonan anterior, e Gobierno aki 
a hiba un maneho financiero / presu- 
puesto hopi prudente den cual ta purba 
di ta hopi conservativo na momento di 
traha e presupuesto pero durante di 
curso di aña ta ahusta a base di con 
e desaroyo di e pais ta. Por remarca, 
cu den e gobernacion aki, tur biaha 


esaki a conduci na un reduccion di e 
gastonan, un aumento di entradanan y 
den e caso aki, un reduccion di e deficit 
tambe. 
“Mi ta lamenta cu tin parlamentari- 
onan di oposicion no ta compronde 
esaki, talbes nan no conoce e prac- 
tica aki cu ta completamente dentro di 
cuadro constitucional di nos pais. Ta di 
lamenta cu tanto hurista den fraccion 
di AVP cu no ta compronde e impor- 
tancia di esaki y no ta compronde e 
deber cu Gobierno tin pa duna cuenta 
na Parlamento, pero esey no ta kita nos 
di haci lo corecto. Pero nos por educa 
nan na caminda”, Prome Minister a 
expresa. 
Prome Minister a menciona cu e inten- 
cion di tipo di manehonan asina ta pa 
tin control con finansanan di nos pais ta 
wordo maneha y pa evita locual tabata 
pasa antes den e gobierno prome cu 
Gabinete Wever-Croes. “Antes hasta 
pagara ta casi tira nos akiden fin di 
aña ora e Gobierno anterior tawata 
bin pa cambia presupuesto y riba dje 
cu deficitnan enorme. Parlamento no 
tabata sa ni tabata wordo informa di 
nada. Aworaki loke nos ta purbando ta 
di trece informacion pa Parlamento na 
tempo pa nan por duna nan opinion, 
guia y deseonan”, Prome Minister 
Evelyn Wever-Croes a duna di conoce. 


Apesar cu oposicion no ta comprende e practica constitucional aki, 


Ta deber di Gobierno pa duna cuenta na Parlamento 


P 
a medio di e comunicado aki Departamento di Enseñansa ta partici- 
pa cu inscripcion pa e Prueba di Naturalisacion (Naturalisatietoets) a 
cera pa aña 2022. No ta atende ningun e-mail mas al momento. Fabor di 
tuma nota di esaki. Dentro di poco lo manda un e-mail pa e aplicantenan 
cu a entrega tur documento digital na ordo y cu a ser acepta pa e siguien- 
te pruebanan di Naturalisacion (2022). 
Entrante 2023 lo manda un comunicado pa aplicacion pa Prueba di 
Naturalisacion. Pa mas informacion tocante e Prueba di Naturalisacion por 
bishita e website di Enseñansa Aruba [www.ea.aw]. Riba e website ta busca 
e letter (N) di Naturalisatietoets of e letter (P) di Prueba di Naturalisacion 
den e menu di alfabet 


Aplicacion pa Prueba di Naturalisacion a cera 

D 
iamars mainta Minister di Turismo y Salud Publico sr. 
Dangui Oduber conhuntamente cu Minister-President 
sra. Evelyne Wever-Croes y Director di Aruba Ports Authori- 
ty (APA) sr. Marc Figaroa a anuncia e magno proyecto di Port 
City. Henter e area di waf a bira disponibel pa crea un desa- 
royo na momento cu algun aña atras a muda e waf di carga 
na Oranjestad pa Barcadera. 


E proyecto di Port City lo tin un inversion priva di $500 
miyon dollar cu lo crea un spinoff economico hopi grandi pa 
nos pais. Tambe e lo crea hopi cuponan di trabou, entrada 
pa APA, Gobierno y contribui grandemente na nos GDP. 


Segun Minister Oduber pa hopi aña caba Gobierno a inter- 
cambia pensamento, a reuni y scucha e stakeholders pa 
asina dicidi kico ta bira e destino di e terenonan na waf di 
Oranjestad. Despues di e consulta cu stakeholders Gobierno 
a tuma e decision cu e proyecto di Port City lo bira un mix 
caminda lo percura pa gran parti di e tereno keda habri cu 
naturaleza y tambe pa e keda disponibel pa comunidad por 
haci uzo di dje. 


Desde cu Minister Oduber a drenta Gobierno na 
aña 2017 e mandatario a pone e proyecto di 
Port City como prioridad y a cuminsa traha riba 
esaki. 
- A percura pa e terenonan cu falta di pais Aruba 
wordo traspasa pa APA. 
- A traha un diseño concepto pa locual e proyecto 
lo mester bira ora e termina. 
- A percura pa lanta un entidad nobo cu lo bay 
guia e proyecto di Proyecto di Port City. 
- A haci tur e preparacionnan necesario pa 
destaho por tuma luga. 


E proyecto 
E proyecto di Port City ta un masterplan, un 
proyecto hopi ambicioso caminda ta bay crea 
un ciudad nobo pa futuro cu lo tin un tempo di 
ehecucion di entre 10 pa 15 aña. E ta bira un 
mix di boutique hotelnan, condominio, espacio 
abierto, caretera cinico, boardwalk, area di 
parkeo y landscaping.E lo mester bira e proyecto 
di calidad super halto cu desaroyo di boutique 


hotelnan exclusivo. E prome fase lo cuminsa banda di ex 
Bushiri hotel te cu e rotonde di Wendy’s. 
Minister Oduber a splica e modelo cu APA lo bay uza caminda 
APA lo ofrece e terenonan aki por medio di ondererfpacht. 
E desaroyodador cu gana e destaho publico lo mester paga 
40% di e erfpacht di manera delanta y e resto di 60% durante 
un periodo di 60 aña. Entradanan cu lo wordo genera, APA lo 
inverti bek den infrastructura, caretera, landscaping, board- 
walk y mantencion di esaki. 


Den e proyecto di Port City lo bay enfoca hopi riba sostenib- 
ilidad den e construccion caminda tur e edificionan ta 
haci uzo di e certificacion di LEED (Leadership in Energy 
and Environmental Design) y uzando e modelo di “circular 
economy”. E ciudad cu lo wordo crea ta bay ta hopi eficiente 
na momento di uzo y re-uzo di recursonan, esaki ta haci e 
proyecto “green” y hopi moderno y sostenibel. 
Minister Oduber a informa cu e destaho publico lo tuma luga 
e aña aki mes y pa otro aña e proyecto lo mester ranca sali. 


Minister Dangui Oduber 


Proyecto Port City cu 
casi un biyon florin 
na inversion anuncia 

C 
u e inicio di e aña escolar nobo, Aruba Ho- 
tel & Tourism Association (AHATA) a haci un 
donacion di 52 set di cuchiu di e marca profe- 
sional Hendi na e studiantenan ‘eerstejaar‘ di EPI 
HORECA den e programa culinario di Empleo In- 
mediato (IE). 


Den colaboracion cu ASD, Sra. Tisa LaSorte, 
Presidente y CEO di AHATA a haci e donacion 
durante un ceremonia special den presencia di 
alumnonan y facultad di EPI. 


Como un organisacion di dunado di trabao cu 
ta traha pa e sostenibilidad di Aruba su turismo 
y economia, AHATA ta traha continuamente pa 
sostene e sector di enseñansa y yuda inspira 
studiantenan pa drenta empleo di industria di 
HORECA. 


E decision pa haci un donacion a bin despues 
di un bishita di e CEO cu Chef y Unit Manager 
di e sector di HORECA na EPI, pa discuti e 
formanan cu AHATA por apoya e studiantenan 
den e programa di IE. AHATA ta sigui den comb- 
ersacion cu sector di enseñansa pa asina por 
yuda sera e ‘gap’ entre educacion y e mercado 
laboral cu diferente iniciativa. ASD a participa cu 
AHATA den sponsorship di e donacion di cuchiu 
Hendi, como un socio importante den sector di 
HORECA. 


AHATA y ASD ta haci donacion na 
studiantenan culinario di EPI 

E 
“Orde van Vrijmetselaren in Nederland” of Ordo di Ma- 
sonnan Hulandes ta declara diasabra 10 di september 
como e “Dia Nacional di Masoneria” na Aruba. Ya desde un 
cantidad di aña e masonnan Hulandes a desea di trece mas 
claridad riba nan actividadnan. P’esey cu riba diasabra 10 di 
september 2022 durante e ‘Dia di Masoneria’ tur Logia Hu- 
landes ta habri nan portanan pa publico en general. 


Na Aruba tin tres Logia Hulandes: “El Sol Naciente” – “Lodge 
King Solomon” –“The Middle Chamber” y tambe un Logia 
Venezolano – “Hiram”. Pa esnan interesa e ta un oportun- 
idad unico pa ser conoci cu Masoneria, e biaha aki tur e 
logianan di Aruba lo ta presente na e edificio di Logia “King 
Solomon” situa na Dadelstraat # 27, Dakota. 
  
E Orden Hulandes di Masoneria un biaha mas ta dal portanan 
habri y tambe aki na Aruba tur Logia a dicidi di haci esaki. 
Hopi hende conoce e palabra Mason, pero masha poco hende 
sa kico ta su contenido. Of nan tin un perspectiva completa- 
mente robes di dje. Ta eynan e hermandad kier trece cambio 
y ta p’esey a institui e Dia di Masoneria. 


Tur aña desde aña 2012 
riba e di dos diasabra 
den 
September 
tin 
e asina yama Dia di 
Masoneria na Aruba. 
Diasabra venidero 10 
di september ta bay tin 
un “open  house”. Na 
Aruba e ta bay ta na 
Logia “King Solomon” 
na Dakota (si ta bin 
di 
Playa 
direccion 
rotonde Tarabana ta 
tuma direccion man 
drechi 
pa 
drenta 
Dakota via Dadelstraat, 
Logia King Solomon ta 
keda na bo man drechi, 
edificio beige). 
Masoneria 
ta 
pa 
profundisa den spir- 
itualidad. 
Asina 
un 
hende ta siña conoce 
su mes mas miho, 
p’asina e persona por 
aporta den construc- 


cion di un miho comunidad. “Mehora mundo pero cuminsa 
cu Bo mes”, por ta e slogan tambe. Masoneria ta reconoce 
e balor inmenso di e personalidad humano, e igualdad di tur 
ser humano, e derecho di cada ser pa independientemente 
busca e berdad y tur hende su responsabilidad pa su mesun 
actuacion pa haci of no. 
  
•Transicion - desaroyo – ta esencial den Masoneria. E 
caminda pa mehora Bo mes, pa e Mason ta e caminda of e 
biahe simbolico pa e Luz. Masoneria ta kere cu cada ken na 
su manera sa cu tin mas cos entre Tera y shelo cu ta move 
humanidad, un asina yama principio superior. Cada Mason 
ta liber pa segun su mesun bista pa completa esaki y pon’e 
manera cu e ta desea. Esun ta kere den un Dios, e otro den 
e combinacion di forsa di naturalesa y e otro den e supremo 
den su mes of den su consenshi. Ata otro ta un Budista. 
• Masoneria pues no ta un religion, pero un hermandad basa 
riba spiritualidad y moralidad. 
Bo ta interesa den Masoneria?  E portanan di Logia “King 
Solomon” ta hancho habri riba diasabra 10 di september 
durante e “Dia di Masoneria” di 10:00am pa 13:00pm. 


Porta di Logianan ta dal habri pa publico: 


‘Dia di Masoneria’ riba diasabra 10 di september 2022 

N 
a momento cu a saca citacion pa caso Avestruz, esaki a 
bay pa 11 persona. Prome biaha cu e caso aki a bini ofi- 
cialmente den Corte tabata dia 7 di februari, 2022. E dia ey 
tur e abogadonan a uni pa pidi pa pospone pasobra e dos- 
sier ta consisti di 24 mil blachi y ta imposibel cu den un luna 
di tempo por trata esaki. 
A base di esey a bini cu diferente fecha pa Regie Zitting di 
cual e ultimo sesion tabata dialuna ultimo. 


E sospechosonan cu mester presenta dilanti den Corte ta: 
Ewald Biemans, Franklin Abath, Edgar Werleman, Ninosca 
Nuñez, Oslin (Benny) Sevinger, Reina Richardson, Maria 
Leoncita Arends, Pieter Susebeek, Carlo Mansur, Curt Harms, 
y Frederic Every. 
For di vocero di Ministerio Publico a ricibi e acusacionnan 
contra e sospechosonan cu ta : 
Biemans y Susebeek ta wordo acusa di soborno di ambte- 
naar. Biemans ta wordo sospecha di a haci esaki entre 
Januari 2014 pa December 2017 mientras cu Susebeek di 
Januari 2010 pa December 2017. 


Abath ta wordo acusa di falsificacion, estafa y abuso di su 
funcion entre januari 2014 pa December 2017. 
Werleman, Richardson, Nuñez y Arends ta wordo acusa di 
falsificacion, estafa y soborno di ambtenaar. Ta sospecha 
Werleman y Richardson di a haci esaki entre Januari 2014 te 
December 2017. Arends ta wordo sospecha di a haci esaki 
entre Januari 2013 te December 2017. 
Sevinger ta wordo acusa di falsificacion, estafa, tumamento 
di regalo of promesa, labamento di placa y abuso di su 
funcion. 
Mansur ta wordo acusa di estafa, falsificacion di Januari 
2014 te December 2017. 
Harms ta wordo acusa di soborno di un ambtenaar y 
labamento di placa di Januari 2014 te December 2017. 
Every ta wordo acusa di falsificacion, estafa, tumamento di 
regalo of promesa, labamento di placa y abuso di su funcion 
entre Januari 2010 te December 2017. 
E tratamento ta cuminsa awe cu e caso Fundacion Curason 
Berde y tin tres acusado den e caso aki: Benny Sevinger, 
Pieter Susebeek y Curt D. Harms. 


Avestruz tin 11 acusado cu a wordo cita 


G 
obierno di Aruba ta anuncia un otro bunita proyecto cu 
lo percura pa desaroyo economico. E siman aki Prome 
Minister Evelyn Wever - Croes ta felicita Minister di Turismo 
Dangui Oduber cu a anuncia pasonan importante tumando 
luga pa duna inicio na proyecto Port City, un proyecto cu a 
cuminsa traha riba dje desde 2017. 
Ora cu Covid a bati na nos porta, hopi a pensa cu Aruba 
no ta bay recupera, sinembargo Aruba ta den recuperacion. 
Desde inicio a bisa cu no kier solamente recupera y bay bek 
na e nivelnan cu tabatin prome cu pandemia, a bisa cu kier 
pa Aruba surpasa e nivelnan conoci anteriormente. Prome 
Minister a splica cu por a por haci esaki posibel diversifica- 
cion di economia ta cardinal. 
‘Siman pasa Minister Glenbert Croes a anuncia cu ta bay 
construi Parke di Molina nobo esey lo bay trece diversifi- 
cacion y desaroyo. Awe colega Minister Dangui Oduber ta 
anuncia Port City cu ta trece un otro aspecto di diversifica- 
cion. Asina ta bay sigui anuncia proyecto tras di proyecto, 
cu ta bay desaroya nos economia, crea cupo di empleo y 
trece progreso y bienestar pa henter Aruba,’ Premier Wever 
- Croes a expresa. 
Prome Minister ta gradici tur esnan cu a haci esaki posibel y 
alabes desea hopi curashi den realicion di e proyecto. Minister 
Dangui Oduber cu a kere den e proyecto aki y a persevera, 
tabatin hopi curashi y determinacion pa a yega asina leu. 
Den e proceso e ta wordo asisti pa APA, Ports of Amsterdam 
y Departamentonan di Ministerio di Infrastructura, DOW, DIP 
y Kadaster. 


Prome Minister Evelyn Wever - Croes: 


Proyecto Port City ta resultado di 
perseverancia y determinacion di 
Minister Dangui Oduber 

E 
Presupuesto ta ‘misleidend’ paso a bisa cu ta bin cu BTW 
y awo ta hisa BBO 
Gobierno a splica den conferencia di prensa y tambe riba 
pagina 3 y 4 di Memorie van Toelichting di Presupuesto 
2023 por lesa den e puntonan di salida di e presupuesto, cu 
entrada den 2023 lo conta cu un subida di BBO di 1%. BBO 
ta conoci desde 2007 pues por calcula e entrada cu esaki 
ta bay produci cu tur siguransa. No tin nada misleidend aki. 
Den un presupuesto bo ta inclui entrada, no ta relevante si e 
entrada ta bin di BTW of di BBO. 


Presupuesto 2023 no tin peso pasobra CAFT y 
Raad van Advies no a duna conseho nobo 
Gobierno no a pidi CAFT y tampoco Raad van Advies un 
conseho nobo despues cu a haci cambio di entrada di BTW 
pa BBO, pa motibo cu e cambio aki no tabata algo drastico 
cu ta cambia e esencia di e ley of ta cambia e maneho of e 
scenario financiero grandemente pa cual lo ta necesario pa 
CAFT of Raad van Advies bolbe tira bista riba e concepto 
di Ley pa Presupuesto 2023. Tur dos organo a duna nan 
conseho y Gobierno a tene cuenta cu nan. 


CAFT a duna conseho cu ‘voorlopige karakter’ y 
no definitivo 
E Parlamentarionan mester sa cu CAFT su ‘uiteindelijk advies,’ 
su conseho final ta bin ora cu nan repasa e Presupuesto 
2023 despues cu Parlamento aproba esaki. CAFT a duna 
9 recomendacion y Gobierno a tene cuenta cu tur y riba 
pagina 14 te cu 19 di e Memorie van Toelichting por lesa 
den ki manera Gobierno a tene cuenta cu e recomenda- 
cionnan di CAFT den Presupuesto 2023. 


CAFT ta bisa cu Presupuesto 2023 ‘ta zeer 
gebrekkig gemotiveerd’ y 
p’esey no por midi si e ta realistico 
CAFT ta indica den nan conseho cu nan no a haya 
informacion ainda di cuenta anual di algun entidad di 
gobierno y cu mester a adapta e entradanan na crece- 
mento economico mas nobo y cu ainda por bin cambio 
di presupuesto 2022. Den e Memorie van Toelichting, 
Gobierno a para keto na cada punto y a brinda splicacion 
extenso pa Parlamentarionan ta informa. 


Gobierno ta hisa entrada so y no baha gasto 
Den e Memorie van Toelichting Gobierno a brinda tur splica- 
cion riba e gastonan cu a wordo contene y baha. A ilustra 
e informacion tambe pa asina Parlamento por tin un miho 
bista financiero. 


Puro wega politico pa desvia atencion 
Na e puntonan treci dilanti den nan carta, e coalicion di oposi- 
cion di AVP ta demostra cu nan no a ni sikiera tuma tempo 
pa lesa y compronde kico tin poni den Presupuesto 2023. 
Nan a djis core recuri na algo pa desvia atencion di e hecho 
cu Minister di Finansa a logra entrega Presupuesto 2023 
na ora y pa desvia atencion di e mancha cu Parlamentario 
Benny Sievinger ta pone den e dianan aki riba Parlamento 
cu e caso di Avestruz. 


Minister Maduro ta reacciona riba e carta di e 
coalicion di oposicion di AVP riba Presupuesto 2023 


Oposicion kier pa Gobierno ‘trek in’ e Presupuesto 2023 pa algun 
motibo cu ta wordo contra aresta pa Minister Maduro di Finansa 

S 
iman pasa nos a ricibi un bon noticia pa nos pension- 
adonan. Minister Dangui Oduber a anuncia cu entrante 
1 januari 2023 pensioen lo subi cu 3% y durante aña e por 
subi cu algo mas. Un husticia pa nos pensionadonan. Esaki 
ta posibel awo cu economia di Aruba poco poco ta recupe- 
rando, danki na maneho di Gobierno y esfuersonan di sec- 
tor priva. 


Desde algun siman caba partido MEP ta haciendo un bunita 
esfuerso pa yuda specialmente pensionadonan pa por 
cumpli cu nan deber di impuesto. Impuesto ta algo nece- 
sario pa Gobierno por provee cualkier servicio na pueblo. 
Combersando cu pensionadonan, esnan cu ta yuda 
yena e formulario y expertonan, aparentemente tin 
algo den ley di impuesto cu no ta sinti husto. 


Ora tin un pareha casa y tur dos ta traha, nan entrada/ 
salario ta wordo ‘belast’ separa. Ora un ta baha 
cu pensioen mientras cu e otro ta trahando 
ainda, e suma di e pensioen ta wordo conta 
riba e salario di esun cu ta trahando ainda. 
Resultado di esaki ta cu e pareha ta 
paga mas belasting compara cu prome 
cu un a bay cu pensioen, tin biaha 


miles di florin mas, casi mita di loke ta ricibi na pensioen 
mester paga bek. Departamento di Impuesto ta haci un bon 
esfuerso di yuda e pensionadonan cu un ‘betalingsregeling’, 
pero e siguiente aña atrobe lo tin e mesun debe/suma ey ta 
bin extra riba dje, te ora ambos persona baha cu pensioen. 
Imagina bo nan tin un diferencia di edad di 3,5 of 10 aña. 


Hasta tin pareha ta bay asina leu di divorcia pasobra nan no 
por cumpli cu nan deber di impuesto. No por ta intencion cu 
nos ta promove bida familiar, bida social, pa despues, ora 
hendenan bira grandi, bay cu pensioen, nan ta haya nan 
mes obligatorio den un divorcio pa motibonan finan- 
ciero. 
Departamento di Impuesto ta haciendo su trabou 
mane debe ser, manera ley ta prescribi. Pero den e 
caso aki e no ta sinti husto. Mester busca pa haya sa 
kico ta e motibo cu e ley ta asina y si e motibonan 
ey ta conta ainda. 
P’esey lo trece esaki dilanti cerca mi cole- 
ganan den Parlamento y tambe cerca 
gobernantenan concerni, pa asina e 
pensionadonan mas ainda por gosa di 
e aumentonan di pensioen premira pa 
otro aña. 


D 
ialuna 5 di september, a tuma luga den Parlamento e re- 
union publico pa trata e Nota di Fin di Aña 2022 (Na- 
jaarsnota 2022). Prome Minister Evelyn Wever-Croes y de- 
mas ministernan di Gabinete Wever-Croes tawata presente 
pa duna cuenta financiero riba e prome mita di aña y kico ta 
spera pa e di dos mita di aña. 


Prome Minister a contesta tur pregunta cu Parlamentarionan 
a haci na su persona entre otro: Landspakket, Negociacionnan 
cu Hulanda, Infrastructura, Operacion Bulls Eye, Arubahuis, 
Venezuela, Director nobo DBB, Minister Plenipotenciaro na 
Washington, Gasto di Abogado, Desaroyo na San Nicolas, y 
e edicionnan di MFA. 


E reunion a termina laat den anochi na unda cada minister 
a haya oportunidad pa contesta na forma debido e diferente 
preguntanan cu nan a ricibi for di miembronan di Parlamento. 


Na final di su disertacion den e prome tanda, Prome Minister 


Evelyn Wever-Croes a expresa: “Gabinete Wever-Croes a 
haci cosnan hopi grandi pa finansa publico. Den e Nota di 
Fin di Aña 2022, ta indica cu gastonan a baha, entradanan a 
aumenta, y e deficit pa 2022 a baha di 227 miyon florin pa 
148 miyon florin. Esaki ta resultado di trabou duro y maneho 
responsabel”. 


Parlamentario Alvin Molina (MEP): 
Husticia pa e pensionadonan cu lo haya 3% di aumento 


Dialuna Parlamento a trata e Nota di Fin di Aña 2022: 


E deficit pa 2022 a baha di 227 miyon florin pa 148 miyon florin 

S 
iman 
pasa 
mi 
por 
a 
tuma 
nota  di  varios plan nan pa ener- 
gia alternativa pa Aruba. E plan nan aki 
ta di aplaudi mirando cu nan lo ta na bi- 
enestar di Aruba. Lastimamente no por 
confia den e proyecto nan aki di par- 
ti di e gobierno aki di sra. Evelyne Wev- 
er-Croes. 


Durante Gabinetenan  di  sr. Mike 
Eman,  pueblo  a mira masha hopi 
progreso riba tereno di energia alter- 
nativa. Aruba tabata lider den Caribe 
cu un proyecto tras di otro di energia 
renobabel. Mi por corda con sra. Wever 
Croes a bringa e proyecto di molina 
na Urirama cu tabata parti di e plan di 
Mike Eman pa yega 100% di energia 
renobabel hunto cu e parkenan solar. 


Supuestamente e tempo ey molinanan 
di biento lo ta malo pa salud di hende, 
mahos pa e medio ambiente y tambe lo 
stroba hende di haci oracion na kapel 
di Alto Vista. Ora cu Gabinete Wever 
Croes a sinta y a para tur cos pa 5 aña. 
Ta pakico e cambio awor un cambio 
drastico di pensamento? 
Ora para keto un rato y wak cual ta e 
desaroyo cu tabata tin tras di e para- 
mento di e proyecto nan energia alter- 
nativo e tempo aya. Por ripara cu 
tur e proyectonan aki a wordo para 
a base  di  casonan den corte pa un 
cierto grupo di hende liga na e gobi- 
erno actual. Banda di e grupo ey, ta un 
cierto grupo di abogado cu tambe tin 
laso cu e gobierno actual ta esnan cu a 
hiba e lucha nan aki den corte y asina 
a beneficia financieramente grande- 
mente acosto di nos pueblo. 


Awe ta net e mesun hendenan aki ta 
bin dilanti y ta anuncia exactamente 


e mesun proyecto nan pa cu energia 
alternativa banda  di  desaroyo  di  e 
tereno  di  e rafinderia cu nan a para 
den pasado. E pregunta ta e ora, dicon 
ora di un gobierno di otro signatura e 
proyecto no ta bon pero awe si. Pero 
esaki ta nan forma di corupcion den 
forma di auto-enriksimiento. 


Nan a bringa pueblo y gobierno den 
pasado y por medio di haci uzo di buraco 
nan den nos leynan awe ta presenta e 
mesun proyecto nan aki. No ta por nada 
por wak tata, yiu, prima y amigonan cu 
ta rondona e gobernantenan actual cu 
ta bakia den ley, ta na posicion nan 
clave. Pa añas e hende nan aki a bin 
ta mal uza y probecha di nos sistema 
di leynan pa awe nan corona nan mes.  
Cueste loque cueste nan mester a para 
proyecto nan “green” den pasado. E 
echo nan aki por cataloga nan como 
abuso contra pueblo. Abuso pasobra 
ta pueblo ta sufri ora cu WEB y Elmar 
mester hisa prijs di coriente, tanten 
cu si e molina nan a bin e tempo 
aya, e prijs por tabata mas stabiel na 
Aruba. Un otro ehempel di corupcion 
por medio di auto-enrikecimiento ta e 
contract nan cu Eagle LNG. Kiko a para 
cu e deal aki caminda tin hopi cosnan 
dudoso y famia envolvi den dje. 
    
Nos no por tuma e gobierno actual na 
serio. Cada dia ta birando mas obvio 
cu e mascarada di e ministernan actual 
ta cayendo. 


Pueblo por wak cu den pasado nan a 
hunga wega politico, causando  sufri- 
mento den pueblo y pa awe nan bin 
hunga grandi. E mesun gobernante 
nan  di  awe a priva  pueblo  di  tin un 
prijs  di  energia stabiel fo’i prome cu 


e pandemia y e guera di Ukraina. Awe 
ta hustamente e gobernantenan aki 
di gabinetenan di sra Evelyne Wever- 
Croes, cu ta pone pueblo sufri subida 
den prijs di awa y coriente, kier bin tira 
santo den wowo di pueblo. 


Nan djis kier keda na poder pa nan por 
sigui cu nan forma nobo di corupcion: 
auto-enriksimiento mal uzando nos 
sistema di ley pa cu proyecto nan di 
energia alternativo. 


Dennerich Kelly: 


Energia alternativa e forma 
nobo di corupcion di Gabinete Wever-Croes 

NOS kier a informa e pueblo di Aruba cu e prepara- 
cionnan pa cu e “Caribbean Monster Truck Shoot-out 
2022” ta den full swing y ta confirma di tuma luga dianan 
30 September, 1-2 October 2022 na pista di Palo Marga. 


Pa cu esaki e siguiente Monster Trucknan ta confirma 
y lo embarca barco rumbo pa Aruba e siman binidero: 
• Dysfuntional (Autism and Cancer Awareness Monster 
Truck) 
• Wild One 
• Sykotic 
• Sheer Insanity 
Loke nos kier agrega ta cu e Monster Truck “Dysfunctional” 
ta un Monster Truck cu ta conscientisa muchanan 
Autista y Cancer. 


Tambe tin 3 x FMX bikers confirma cu ta: 
♦ 
Erick Rodriquez di Mexico 
♦ 
Juan Garcia di Ecuador 
♦ 
Ivan Santa di Colombia cu ta haci back flip 


Hunto cu esakinan nos lo bay tin Bumble bee y Optimus 
prime hunto cu nos na e show. Y no ban lubida riba e 
Wall of Steel cu lo bay ta den man di un Arubiano. 
Pa motibonan imprevisto e Monster Truck cu ta haci 
backflip no lo por yoga mas, pero tur e Monster Trucknan 
cu ta yegando Aruba lo bay duna un show espectacular. 
Nos ta invita pueblo completo pa bin disfruta di un 
tremendo show familiar dianan 30 September, 1-2 
October 2022 na pista di Palo Marga. 


CMS 2022 Team 


Dysfunctional Monster Truck (Autism and Cancer Awareness) 
Wild One Monster Truck 


Sykotic Monster Truck 
Sheer Insanity Monster Truck 


Monster 
Trucknan cla 
pa nan biahe 
pa Aruba 

D 
i e momento cu Eagle LNG Partners a anuncia e firma- 
mento di contractonan cu WEB Aruba NV pa suminis- 
tra WEB Aruba NV cu gas natural pa un periodo di 20 aña 
pa uzo den e dual-fuel engines di Wartsila pa e genera- 
cion di energia electrico, controversia, falta di informacion y 
secresia mediante non-disclosure agreements a pone cu a 
deal cera entre Eagle LNG Partners y WEB Aruba a bira sos- 
pechoso y no transparente. 


Despues cu tanto miembronan di Staten como Rainbow 
Warriors Core Foundation a vocifera nan preocupacion 
tocante e falta di informacion, acceso na documento y trans- 
parencia, ainda Eagle LNG y Gobierno di Aruba no a produci 
ningun informacion concreto. 


Y ora Rainbow Warriors Core Foundation a identifica e plan 
pa core 14 kilometer di tuberia di gas for di e regasificac- 
tion plant na Seroe Colorado te cu e planta di WEB Aruba 
NV ariba tera, pasando den areanan densamente popula, 
Eagle LNG y Gobierno di Aruba a persisti den un silencio 
total tocante e detayenan tecnico y ambiental. 


EAGLE LNG a tene town hall meetings den cual no a revela 


ningun detaye concreto tecnico of ambiental. 


E compania Hulandes den environmental consulting and 
engineering Royal Haskoning a ser contrata pa crea e 
Environmental Impact Assessment (EIA), estudio di impacto 
ambiental. 


Segun comunicadonan di EAGLE LNG lo tene riba 7 y 8 
september town hall meetings pa trata e concepto di e 
estudio di impacto ambiental. 


Dialuna, 5 di september Rainbow Warriors Core Foundation 
a avisa cu lo tene un reunion cu NGO pa trata e concepto di 
e estudio di impacto ambiental riba diamars 6 september. 
Despues di haci algun yamada a bin constata cu SOLAMENTE 
Aruba Birdlife Conservation, Stimaruba y Turtugaruba a ser 
invita, di cual e ultimo a duna di conoce cu lo no atende 
pasobra no kier tuma parti den reunionnan cu un grupito 
selecto so. 


No a invita ningun organisacion ambiental y specificamente 
Rainbow Warriors Core Foundation, Accion Ambiental y 
organisacion di naturaleza Fanapa no a ser invita ni yama 
ningun momento. 


Tumando den consideracion tur e falta di informacion, 
secresia mediante Non-Disclosure Agreements, falta di 
transparencia pa cu miembronan di Staten y awor e prac- 
tica “selective hand picking” di NGO pa un reunion cu NGO 
tocante un concepto di estudio di impacto ambiental e ta 
bira necesario pa cuminsa notifica e Gobierno Federal di 
Merca, specificamente State Department, agencianan regu- 
latorio di Merca y Tweede Kamer y agencianan regulatorio 
di Union Europeo di e maniobranan delibera di tanto EAGLE 
LNG como Royal Haskoning. 


Eagle LNG y Royal Haskoning a organisa un 
reunion cu NGOS y a invita un grupito selecto so 


Video Nobo - Cu Luna Foundation - Zoey Conijn 
Click Aki of subi riba www.facebook.com/npcaruba pa wak e video 


Den e seccion Entrevista cu Maritza riba 
Facebook di NPC Aruba, por a scucha Zoey Conijn, 
fundado di Luna Foundation, papia di e proyecto 
aki cu a cuminsa cuatro aña pasa. 

D 
iahuebs, 1 di september 2022 Fundacion Pa Nos 
Muchanan a presenta e anochi informativo pa mayor 
titula: “Mayor ta pa semper, aunke no ta bou mesun dak”, na 
unda un total di 9 mayor a participa. Segun estudio, Aruba 
ta den e top 5 pais cu e porcentahe mas halto di divorcio. Di- 
vorcio y separacion por afecta e famia completo, incluyen- 
do e yiunan den e famia. Mirando e cantidad halto di sepa- 
racion y divorcio na Aruba, e ta importante pa mayornan ta 
na altura di e efectonan cu esaki tin riba nan yiunan y tam- 
be con ta e miho manera pa guia nan yiunan durante e pro- 
ceso aki. 
Durante e anochi informativo nos tawata tin como invitado 
special y orador Terapista di famia y pareha Enid De Kort 
y Ortopedagogo Shaska Kock. E meta di e anochi informa- 
tivo tawata pa siña mayornan tocante e aspecto di ta den 
un famia mixto. Mayornan a siña con esaki por afecta nan 
yiunan y nan famia. Ademas, con nan como mayor por guia 
nan yiunan den e proceso di separacion. Mayornan a siña 
con pa papia cu nan yiunan durante un temporada cu tin 
hopi cambionan andando. Finalmente, mayornan a siña 
con pa anda cu e diferente emocionnan di nan yiunan cu 


por presenta durante tur e cambio. Mirando cu separacion, 
divorcio y e cambionan cu un mucha ta pasa aden ora di 
cuminsa biba den un famia mixto por tin efecto riba e mucha, 
nos como organisacion ta haya importante cu mayornan ta 
educa y informa ariba con pa guia nan yiunan durante un 
situacion asina. 
E anochi informativo pa mayor tawata uno exitoso, na unda 
esnan presente tawata tin e oportunidad pa haci pregunta 
na e oradornan, comparti nan experiencia y intercambia 
ideanan cu otro mayornan cu tambe a pasa den separacion 
y ta forma parti di un famia mixto. 


Mayor ta pa semper aunke no ta bou mes un dak 


N 
a comienso di april 2022, Minister Ursell Arends, kende 
ta encarga cu Dierenwelzijn, a anuncia e National Plan 
for Stray Animals (NPSA) cual lo brinda solucionnan integral 
pa e problematica di mascota riba caya. 


Proximamente lo cuminsa un campaña di informacion, 
mirando e necesidad di educacion pa compronde no sola- 
mente e problematica, pero tambe stimula “responsible 
pet ownership”, y promove comprension pa e necesidad 
di controla e problematica. Aruba tin un gran cantidad di 
mascota riba caya cual ta posee un riesgo pa salud y sigur- 
idad, pero tambe ta un forma di bida inhumano pa masco- 
tanan, hopi di cual tabata pertenece na un famia. 


Pa e campaña informativo di NPSA, a haci un yamada na 
scolnan secundario, pa yuda bin cu idea pa un icono of 
caricatura cu por ser uza como e personalidad central na 
e campaña. Minister Arends ta hopi contento di e grado di 
participacion, y tambe grado di creatividad cu algun hoben 
a desplega. Un palabra di gradicimento ta bay na Minister 
Endy Croes y su ministerio di Enseñansa y Deporte pa e 
colaboracion y sosten pa e proyecto aki. 


Masha pabien na e ganado y tur e finalistanan, y tambe na 
e hoben cu a gana e premio di “diseño mas creativo”. Masha 
danki na tur cu a participa y contribui na e concurso! 


Ganadornan: 
Angelina T. – Abraham de Veer School 
Juliette M. – Abraham de Veer School 
Owen C. P. – Juliana School MAVO 
Gabriel S. – Juliana School MAVO 
Ciara C. – Ceque College MAVO 
Pintura mas creativo: Yair C. – EPB 


Un yamada ta sigui bay na comunidad, pa adopta mascota 
y evita cumpra mascota di rasa. Tene na cuenta cu pa tin un 
mascota bo tin e responsabilidad di e cuido y cariño nece- 
sario. E responsabilidad tambe ta sigui pa tur e criaturanan 
cu e la (yuda) trece na mundo si no laga sterilis’e. 


NPSA ta anuncia ganadonan 
di concurso di diseño 

“AMI ta stima Aruba” “Ta e hendenan ta e problema” ta 
expresionnan cu bo ta scucha. Hopi di nos ta cana bati riba 
nos pecho cu nos ta stima Aruba y ta agradecido pa e opor- 
tunidad cu Aruba a duna nos. Sea ta Arubiano of Arubiano 
nobo cu a haci Aruba su cas, of un turista bishitando nos 
isla. Bo ta corda con limpi Aruba tabata ta, tur caminda cu 
bo core, Aruba ta limpi. A crea programanan di Turismo pa 
apoya nos isla, nos Turismo, decadanan atras. Kita of pone, 
e Pandemia a laga bo realisa con importante ta pa bo cas, 
pa bo cura, pa bo bario y bo pais ta limpi sino nada bon ta 
flui. 


Ora bo cana den caya y bo mira sushi cu otro a laga atras 
of biento a hiba te caminda bo ta, y bo ta pasa lag’e y sigui 
bay..ta bisa hopi di nos como hende. Cana rond di bo cas, 
bisti bo handschoen y piki sushi tira afo. 


Nos ta respeta leynan, duna ehempel na esaki tambe, corta 
mata cu ta sali di bo cura, cu por stroba e peaton of auto cu 
ta pasa. Antes nos tabata yuda otro den weekend haci tereno 
limpi cu tractor maske ta di bisiña of amistad, pasobra un 
tereno limpi band’i cas of kita auto of sushi di tereno kiermen 
prosperidad pa un y tur. 
E responsabilidad ta di cada un di nos. Stima bo isla kiermen 
stima su hendenan, bo bisiña, enbes di sali ta zundra, puntra 
bo mes kico bo por haci pa yuda e situacion drecha. Respeta 
bo bisiña y durante aña laga bo orguyo di color politico un 


banda y conbibi manera ruman. 
Ora bo mira sushi den mata pega dilanti bo cas, bo ta piki 
esaki benta esaki afo pa bo por sinti orguyoso pa bo mes 
di a haci un gesto bon pasobra abo SI ta stima bo isla? 
Bo ta corda con antes e piscadonan tabata bini hunto pa 
haci Aruba su lama limpi, kita zeewier di lama y haci parti 
limpi pa hende por landa. E zeewier aki tabata wordo laba, 
procesa y reusa den otro productonan. 
Bo ta corda ora cu bo ta core rond di Aruba, tur cas ta nechi 
manteni y camindanan cu tin mata ta stroba, nos hendenan 
mes tabata atende y no warda riba Gobierno pa tuma accion? 
Bo ta realisa cu mientras nos laga placa domina nos pens- 
amento, nos manera di biba, nos ta depende di esaki. Nos 
a lubida cu intercambio di servicio tambe ta un manera pa 
sobrevivi na momento cu nos no tin e cen necesario pa haci 
esaki. Hopi di nos tin’e dificil, pero no kita e atencion di loke 
ta importante, loke nos merece ta libertad financiero. 
Bo ta realisa cu si nos bini hunto, nos por logra hopi? Lanta 
Ariba y cuminsa yuda bo prohimo. Bo sa combersa cu bo 
bisiña ultimo dianan aki? Corda cu combersacion cu bo ta 
hiba cu bo bisiña tambe ta politica, pero den un nivel dife- 
rente cu nos gobernantenan. Ta mesun hende nos ta y 
semper lo keda. 


Green Movement- “Biba Consciente den nos Medio Ambiente” 


Aruba ta 
Aruba ta 
mina di oro, 
mina di oro, 
pero nos tur 
pero nos tur 
a descuida 
a descuida 

T 
ur luna Horacio Oduber Hospital (HOH) su enfoke ta pa 
pone den “spotlight” coleganan cu di un forma of otro 
ta destaca y ta un ehempel pa otro. Pa luna di juli 2022 e 
empleado di luna a resulta den persona di Subrina Arjun- 
dayal, administratief medewerker na Pre-analyse LabHOH. 
Coleganan hunto cu famia y team di maneho a ward’e dren- 
ta un ‘supuesto’ meeting di trabou y aki ta unda e la haya e 
sorpresa grandi cu a laga Subrina hopi emocional y sin pa- 
labra. 


Gregory Croeze, director financiero di HOH a comenta cu 
Hospital ta hopi contento cu loke Subrina ta trece riba mesa 
y tambe tur loke e ta haci p’e laboratorio y su clientenan. 
Su coleganan a nomin’e cual ta haci’e mas special ainda y 
ta mi’re alabes como un persona cu ta bay e ‘extra mile’ p’e 
laboratorio y tambe pa Hospital mes. Semper e ta prome 
para den rij pa aporta den cualkier proyecto andando. 
Croeze a bisa por ultimo cu e ta desea pa Subrina ta hopi 
aña mas cu nan y cu pa luna di juli, Subrina te empleado 
cu mas a sobresali. “Nos ta spera mas coleganan por sigui 
ehempel di dje.” 


Subrina Arjundayal ta traha pa mas cu dies aña caba na 
LabHOH como prikmedewerker y actualmente e ta haci 
monsterontvangst na pre-analyse tambe y alabes e ta un 
functioneel beheerder di e proyecto nobo cu ta carga e 
nomber GLIMS. Coleganan cada bes ta bay cerca dje pa 
ayudo cu e sistema nobo y e no ta duda di asisti y keda mas 
largo si mester pa sigura cu tur cos ta cana bon pasobra 
“Subrina semper sa tur cos”. Un colega profesional cu ta 
busca solucion y ta papia cu management si algo ta strob’e 
pa no causa molester sin mas. Un persona integro y confi- 
abel cu por conta riba dje. Subrina ta ricibi di specialistanan 
tambe bunita feedback tocante su trabou. 
“E ta un empleado fantastico. No sa meld ziek, semper e 
t’ey, semper e ta cla pa yuda tur colega y pues e ta real- 
mente un balor agrega pa LabHOH,” ta loke teamleider 
Saskia Ramharakh a agrega. 


Un colega hopi involucra, dedica, comprensivo, ta bin cu 
ideanan y ta gusta su trabou. Hospital completo ta felicita 
nan colega ehemplar cu e bunita reconocimento aki. Pabien 
Subrina! 


LabHOH por conta cu un colega profesional y integro 


Subrina ta empleado ehemplar na Hospital 

R 
iba Dia di Prensa, 1 di Septem- 
ber 2022, hunto cu colegan- 
an Edgard Vrolijk, Setty Yarzagaray, 
Ricky Hoek y Darlaine Erasmus, mi a 
asisti na e di 15 exposicion “Lens di 
mi wowonan”. Un exposicion cu pa 
motibo di Covid no por a keda or- 
ganisa na aña 2020 y 2021 pero 
cu den 17 aña di tempo ta keda or- 
ganisa y poni riba pia pa di 15 bi- 
aha. E motor tras di e exposicion aki 
ta sr. Leo Vrolijk, cu manera e mes a 
bisa durante su speech riba e ano- 
chi aki ta algo cu e ta haci cu hopi 
amor. 


E aña aki tabatin en total 150 potret 
di diferente persona. Un anochi 
bunita caminda en berdad nos por 
a laga e potretnan conta nan storia. 
Diferente tema nos por a tuma nota 
ta keda trata den e exposicion e.o., 
deporte, cultura, Aruba y caranan 
di prensa. Tur aña e exposicion ta 
keda dedica na un of mas persona. 
E aña aki el a keda dedica na Rudolf 
Haseth y Jason Inesia. Tambe a 
keda otorga durante e anochi aki 
e Premio Rookie na Andrew Vrolijk 
cu sigur nos por a experiencia su 
crecemento den prensa. 


Durante e anochi a hiba palabra Leo 
Vrolijk, Pierre Rafini di RBC, Astrid 
Britten di BNA y Minister Maduro. 
Tur na nan manera a elabora riba e 
importancia di prensa y e pakico nan 
ta aporta of contribui na e exposi- 
cion en cuestion. Sigur e ta tabata 
un anochi exitoso caminda hopi 
miembro di prensa tabata presente. 


Pabien na señornan Haseth y Isenia y 
tambe na Adrew Vrolijk cu su premio 
Rookie. Felicitacion na Leo Vrolijk y 
tur otro persona of instancia cu a 
haci e di 15 exposicion “Lens di mi 
wowonan” posibel. 


Parlamentario Shailiny Tromp-Lee (MEP) a asisti 
na e di 15 exposicion “Lens di mi wowonan” 

D 
iadomingo 4 di september 2022 pueblo di Aruba a dis- 
fruta di un bunita Parada Cultural den e bario di Brazil. 
Un parada cu ya pa algun aña nan ta haciendo un impacto 
den nos comunidad. Por a mira 7 grupo cu a participa hunto 
cu nan banda musical of DJ. Por a experencia hopi ambiente 
y sin lubida e bunita bailenan cu ta di nos Aruba. 


Tanto adulto como hoben a participa den e Parada. Esaki a 
haci e parada hopi bunita, unda por a mira e union. Tambe 
por a mira e ehempel importante cu ta ser duna na nos 
hobennan. Balora semper nos cultura y asina nos por keda 
mantene e tradicion na Aruba, unda por mira con nos futuro 
generacion por mantene nos cultura como prioridad. 


Esaki ta prome biaha cu mi persona a participa den nos 
Parada Cultural y mi por bisa cu e tabata un experencia 
hopi bunita. Mi kier motiva pueblo di Aruba y mas bario pa 
participa na e Parada Cultural aki. 


Pabien na e organisadonan, e participante y gruponan 


musical. Tambe e figuranan cultural y pueblo di Aruba cu 
a haci e parada asina fantastico. Nos ta cultura y cultura ta 
nos! 


Parlamentario Darlaine Guedez-Erasmus: 
Comunidad di Aruba a disfruta 
di un bunita Parada Cultural 


D 
epartamento di Impuesto ta recorda su contribuy- 
entenan cu dia 30 di september 2022, e siguiente 
termino di pago di grondbelasting 2022 ta caduca. Pa e 
fecha aki tur contribuyente cu no tin un areglo di pago, 
mester paga e siguiente 25% di e suma di cobransa. 


Grondbelasting 2022 
E cobransa di grondbelasting 2022 ta fecha 31 di mei 
2022 y por scoge pa paga esaki den un solo biaha of den 
termino. Di acuerdo cu ley, e prome y di dos termino, cu 
ta ekivalente na 50% di e cobransa, a caduca dia 30 di 
juni 2022. E di tres termino di pago ta caduca dia 30 di 
september 2022 y e di cuater termino di pago dia 3 di 
januari 2023. Pues, pa dia 1 di october 2022 e contribuy- 
ente lo mester a paga en total 75% di e suma di cobransa. 
Esaki ta valido pa e contribuyentenan cu no tin un areglo 
di pago. 


Mester remarca cu si acaso un contribuyente no por paga 
e suma di cobransa manera ley ta stipula, e ora tin posi- 
bilidad pa cera un areglo di pago. Por yama 522 7424 pa 


mas informacion tocante areglo di pago. 


Si no cumpli cu pago (na tempo) 
Den caso cu un contribuyente no paga manera rekeri pa 
ley, e ora automaticamente Departamento di Impuesto 
lo continua cu e proceso di cobramento cu forsa di ley. 
Mescos ta conta pa un contribuyente cu no a paga sufici- 
ente of no a cumpli cu su areglo di pago. 


E proceso di cobramento ta encera cu un contribuyente lo 
ricibi por ehempel un aanmaning (costo di aanmaning ta 
Afl. 10,-), un ordo di retencion riba salario (loonvordering) 
of dwangschrift. Alabes, e debe por aumenta cu gasto di 
interes. 
E proceso di cobramento gradualmente por bira mas 
severo y tur cos ta depende te con leu e contribuyente 
mes ta laga e proceso aki continua. 


Departamento di Impuesto ta urgi tur contribuyente 
pa haci nan pago di impuesto na tempo y asina evita 
gastonan innecesario. 


E siguiente termino di pago di grondbelasting 
2022 ta caduca dia 30 di september 

WILLEMSTAD - Siman pasa hues den corte di prome 
instancia na Corsou a condena Coshel N.V. pa paga parti di 
un lote di mercancia cu Coshel a cumpra cerca Magnetics 
USA Inc. E mercancia cu Coshel a cumpra a costa USD 
7.492,66 pero Coshel a manda paga solamente parti dje 
factura pasobra parti dje mercancia lo tabata daña. 


Coshel a keda sin paga 2025,65 dollar dje factura loke ta 
straño pasobra e dos empresanan tin masha tempo ta haci 
negoshi cu otro sin problema. 
Den e caso aki e compania na Miami a manda un factura 
pa USD 7.492,66 y december aña pasa Coshel a paga USD 
5.090 riba e factura pero no a paga e resto. 


Na september a compania a manda puntra unda e placa ta 
keda riba cual Coshel a contesta cu nan por bin piki tur e 
mercancianan denter di dos siman sino e ta tira nan afo. 
Contesta dje compania na Miami cu nan a busca un bon 
abogado na Corsou pe cobra e resto dje placa cu Coshel a 
keda debe a rason di USD 2.025,65, plus interes di 1,5% pa 
luna plus e interes legal. 


Coshel a laga cu e la desconta parti dje factura pasobra 
tabatin ekipo daña den e lote. 
E Mericanonan a laga nan abogado local contrata un incas- 
sobureau pasobra Coshel no mester a laga tanto tempo 
pasa pa reclama cu ta cos daña nan a haya. 
Nan abogado a splica hues cu Coshel a tarda 29 luna pa 
paga parti dje cuenta pero Coshel a reclamo cu e firma na 
Miami no a menciona nada di descuento pa e ekiponan daña. 


Opinion di hues 
Hues a argumenta e caso ampliamente pa yega ne conclu- 
sion cu Coshel a reclama tur laat cu tin. 
Y pa basa su mes riba “all the bad stuff” no ta un keho 
concreto. 


Coshel tabatin dos aña y 5 luna pa reclama cu no por a cende 
e aparatonan y cu ‘nan’ a priminti’é cu e por desconta balor 
dje aparatonan daña, pero e no sa cu ken e la papia. 
“To make a long story short”, hues a condena Coshel na 
tur loke e Mericanonan a pidi plus 40% di interes pagadero 
manera e caso a caba den corte. 


WILLEMSTAD - E parlamentario 
Nacionalista Sheldry Osepa a manda 
informa prome minister Pik Pisas cu 
e la haya poco documento cu a lanta 
hopi interogante riba e empresario 
petrolero Venezolano Giusti kende ta 
candidato pa su grupo haya e licencia 
pa explota Refineria. 
Entre e documentonan tin un vere- 
dicto di un tribunal na Texas di (entre 
otro) un tal Ralph S. Janvey contra Luis 
Guisti. 
E parlamentario nacionalista a splica 
cu e documento ta duna un indica- 
cion cu e escoho pa Luis Guisti tabata 
straño. 
E parlamentario no a specifica kico 
‘straño’ ta nifica y pa seguidam- 
ente indica cu un hues na Merca ta 
haci mencion o referi na organisacion 
criminal y e skema di Ponzi. Segun e 


abogado y parlamentario local, “....un 
analisis asina di un hues Mericano ta 
lanta hopi pregunta......” 
Pero prome cu e abogado/parlamen- 
tario sigui cu pregunta e ta indica cu 
tur bon yiu di Corsou kier mira refineria 
habri bek caminda hopi hende tabata 
gana nan pan honradamente den Isla. 
Ta logico cu Refineria mester habri bek 
cumpliendo cu e normanan di medio 
ambiente. Pero e parlamentario kier nos 
mira Refineria como e pila economico 
importante funciona atrobe. 
Pregunta cu e parlamentario a haci 
ta si gobierno conoce e puntonan cu 
ta menciona den e documentonan 
pasobra si t’asina con por ta cu e 
escoho a cay riba e grupo di Luis Guisti? 
Pasobra si gobierno no tabata conoce 
e documentonan, esaki ta un motibo 
pa revisa e escoho pa e grupo di Luis 


Guisti? 
E ta bay mas leu ainda y kier sa si 
Gobierno ainda tin confiansa den e 
grupo di Luis Guisti siendo cu un 
fundacion a pidi pa Landsrecherche 
haci un investigacion. 


Parlamentario kier sa 


Kico ta gobierno su opinion riba e veredictonan tocante Guisti? 


Magnetics USA a hiba Coshel corte 


Hues a ordena Coshel pa paga debe mesora 


23 


AWEMainta 
Corsou 
Diaranson, 7 September 2022 


WILLEMSTAD - Dialuna nochi Wardacosta a detecta un contacto 
sospechoso den bisindario di Corsou. Mesora e Centro di Operacion 
Maritimo di Wardacosta a dirigi e cutter Jaguar y un Metal Shark na 
e localidad di e boto sospechoso pa intercepta esaki. 
Na bordo di e boto cual tabata hopi chikito, e agentnan di Wardacosta 
a encontra un cantidad grandi di persona. E boto y e indocumen- 
tadonan a ser hiba na e pier di Wardacosta. Na total tabatin 31 
persona na bordo di e boto, di cual 7 hende muhe y 24 hende 
homber incluso 3 menor di edad. Tur e personanan a ser entrega 
na Cuerpo Policial di Corsou cu lo sigui cu e investigacion di e caso. 


Wardacosta lo sigui patruya pa asina controla e fronteranan mari- 
timo di Corsou. E patruyanan lo vigila y proteha e frontera di trans- 
portenan di droga, traficacion di hende y di arma conhuntamente 
cu Cuerpo Policial di Corsou. Abo como ciudadano alerta tambe 
por yuda Wardacosta. Na momento cu bo mira algo sospechoso 
riba lama of na costa, bo por informa Wardacosta riba e number 
913 of via whatsapp 510 0913. E numbernan aki ta alcansabel di 
dia y anochi. 


WILLEMSTAD - Debi cu e caracteristicanan di e mone- 
danan y placa di papel a bira bastante anticua y - na mes 
momento - tecnologia a sigui desaroya. 
Esey ta haci cu a bira posibel pa produci falsificacion di bon 
calidad. 
E riesgo di escasez, y e echo cu e elementonan di sigur- 
idad ta di calidad deficiente, ta representa un peliger real 
pa e confiansa di publico den e union monetario su medio di 
pago legal. 


Y p’esey, tambe den e siguridad y eficiencia di su sistema di 
pago en general. 
E monedanan di florin Caribense lo tin e siguiente denomi- 
nacionnan: 
· 5 florin, 1 florin, 50 cen, 25 cen, 10 cen, 5 cen y 1 cen. 
Lo emiti placa di papel den e siguiente denominacionnan: 
· 200 florin, 100 florin, 50 florin, 20 florin y 10 florin. 
Na luga di e papel di NAf 250 florin, lo bin un papel di 200 


florin Caribense y na luga di e papel di NAf 25, lo bin uno di 
20 florin Caribense. 
E montante aki ta mas na harmonia cu e sistemanan di pago 
internacional, por ehempel di euro y dollar. 


Mescos cu ta e caso cu NAf, e florin Caribense lo ta mara na 
dollar Mericano cu un tasa di cambio fiho di US$ 1 = 1,79. 
CBCS lo mantene su stakeholdernan regularmente informa 
tocante progreso di e proyecto. Por ehempel, for di inicio di 
e proyecto a envolvi e banconan y comerciantenan cu ta uza 
automat y CBCS a pidi e evaluacion aki debi na preguntanan 
cu a lanta for di gremio politico y den comunidad riba e pro 
y contra nan di introduccion di un moneda propio versus 
dolarisacion. 
E preguntanan aki a lanta basa riba e pandemia di COVID-19 
cu a surgi e tempo ey. Pagomatico. Esey ta importante pa 
asina e mashin- y sistemanan por ser adapta na tempo. Lo 
tene publico tambe na altura di tur desaroyo relevante. 


Den sistema monetario nobo 


Na luga di papel di 250 florin lo tin 
papel di 200 florin y di 25 lo bira 20 


Wardacosta ta intercepta boto cu 
indocumentadonan ariba 

Fortaleza Pa Famia 


ORACION hopi biaha ta wordo neglisha, hende ta lubida riba Dios. 
Pero Hesus a bisa cu tur locual nos pidi Tata den Su nomber, Dios lo haci’e pa nos. 
Asina ta para skirbi den Mateo capitulo 18:19 ; Atrobe Mi ta bisa boso, cu si riba tera dos di boso bay di acuerdo, tocante 
di cualkier cos cu nan pidi, esaki ta wordo haci pa nan door di Mi Tata cu ta den cielo, pasobra caminda dos of tres reuni 
den Mi nomber ey Mi ta memey di nan. 


Un bida di oracion na Dios ta un obligacion pa nos tur, pasobra ta den Su nomber so nos por reuni y sin un bida di oracion 
nos bida no tin direccion, y enemigo (diabel) ta probecha di esey tur dia. 


Nos ta mirando con maldad ta avansa y nos tur ta mira dia pa dia con emocion ta hiba na sensualidad, y sensualidad ta 
hiba na inmoralidad, pero e unico cu por yuda nos ta oracion, pasobra Hesus mes a bisa den Lucas 22:40 : haci oracion 
pa boso no cay den tentacion. 


Cuanto hende no ta wordo domina door di emocion cu ta pone nan rabia, y comete acto di violencia? 


Cuanto hende pa medio di sensualidad no ta drenta inmoralidad,adulterio,y cuanto no ta yega na abuso sexual, y viola- 
cion? 


Pero pa tur e cosnan ey nos tin oracion pa kibra cadena di maldad, pasobra tur hende mester sa cu e unico nomber den 
cual bo por reprende satanas y tur su demoñonan ta den nomber di Cristo Hesus. 
Ta esey ta e unico nomber cu tin poder riba scuridad, y dominio di maldad.. 


Hende ta mas preocupa cu nan mes y no ta busca cara di Dios, nan ta pensa cu nan mes tin solucion pa tur cos pero e 
palabra di Dios ta bisa nos den Proverbionan 28:26 : Esun cu confia den su mesun curason ta un bobo, ma esun cu cana 
cu sabiduria lo wordo libra. 


2 Timoteo capitulo 3 vers 1-9 ta papia di tempo trabahoso, y ta demostra na nos tur locual hende cu no tin temor di Dios 
lo haci, y tambe esnan cu no ta tuma e palabra di Dios na serio lo haci bofon. 


Ni placa, ni titulo, ni e funcion di mas halto cu nos por logra , lo no por reemplasa e presencia di Dios, pa nos bida, y si 
nos kier e presencia di Dios den nos bida nos mester tin un bida di oracion. 


Oracion ta nos contacto cu Dios, caminda nos ta pidi intervencion di Dios, pa e tuma control, pasobra nos tin di admiti cu 
nos mester di Dios den nos bida. 


Nos ta mirando hopi cos desastroso ta pasa rond di nos, cuanto malesa, maldad y destruccion, cuanto envidia y malicia, 
pero tene cuenta cu pa medio di oracion nos por vence tur obstaculo. 


Den Lucas capitulo 21 vers 34 + 35+36, Cristo Hesus ta splica bon cla kico ta sperando e mundo aki, pero tin algo cu 
Hesus a enfatisa bisando: Ma keda alerta tur ora bay haciendo oracion pa boso por tin forsa pa scapa di tur e cosnan aki 
cu ta bay tuma luga y pa para dilanti di e Yiu di hende. 


Nos mester bolbe bek na e oracion di famia, caminda tur hende ta sinta na mesa y haci oracion un pa otro, y pidi otro 
despensa y pordona otro esey ta boluntad di Dios. 


Sinceramente, Pastor Marcel Balootje. 


Nos tur mester tin un bida di oracion 

Every life is noted and is cherished, 
and nothing loved is ever lost or perished. 


John 14: 1-3 
Don’t let your heart be troubled. Trust in God, and trust also 
in me. There is more than enough room in my father’s home. 
If this were not so, would I have told you that I am going to 
prepare a place for you? When everything is ready, I will 
come and get you, so that you will always be with me where I 
am. 


With deep sympathy we announce the passing away of: 


Mr. Lloyd 
Benjamin Richard 
Better known as “Baby Lloyd” 
*14-10-1945 - †04-09-2022 


Left to mourn: 
His child: Mrs. Bojoura Cos-Richard & 
Mr. Raymon Cos 


Mother of his child: 
Mrs. Carmen Maduro 


Considered as his child: 
Mrs. Venetia Jansen- Maduro 


His Parents: 
† Mr. Elias Lazarus Richard 
† Mrs. Edna Alma Richard- Lendore 


Siblings: 
†Mrs. Elizabeth Gertrude Richard 
†Mr. Frank Richard and Mrs. Elfa Richard, in New York, 
Mrs. Grace Richard, in Aruba, 
†Mr. George Richard and Mrs. Emilia Richard, in Corpus Christy 
Texas, 
Mrs. Muriel Pantophlet, in Aruba, 
Mr. Ulric Richard Sr. and Mrs. Juanita Richard, in New York, 
Mrs. Mary-Agnes Richard, in Curaçao. 


Mr Lloyd Richard is also survived by many nieces, nephews, 
and family members among: 
Richard, Cos, Pantophlet, Lee Riviears, Danker, Lindor, Caton, 
Raymond, Mc Kenzie, Mc Cloud, Blaize, Maduro, Corasol, 
Jansen, Campbell, Quant, Lendore, Bermudes, Antonette, de 
Cuba, and Van der Lee. Please accept our apology, if we 
forgot to mention anyone that played an important role in Mr. 
Lloyd Richard’s life. 


We would like to invite everyone to the celebration of life in 
honor of Mr. Lloyd Benjamin Richard that will take place on 
9th September 2022 at Pray Funeral Home San Nicolaas from 
9 am to 11 am. 
The cremation will take place in a family circle. 


Instead of a wreath or flowers there will be a donation box for 
Club Kibrahacha 60+. 
We apologize that we will not be receiving condolences at 
home after the funeral. 


Ondanks alles heb ik een mooi leven gehad, 
het is goed zo. 
Als ik Hem maar kenne… 


Onze liefdevolle, zorgzame maar ook eigenzinnige 
Pa, schoonvader, opa, overopa, broer, 
zwager, oom en vriend is tot ons grote 
verdriet na een langdurige strijd overleden. 
Wij zijn dankbaar dat wij hem nog zo 
lang bij ons mochten houden. 


Abraham Thomas Koole 
“Bram” 
Rilland Bath *19 juli 1951 
Aruba †2 september 2022 


Familie: 
Sander en Eke, Storm, Felck 
Reinier, Erika, Amanda 
Caroline en Arno, Christian en Jeanira, Melany en Haitse, 
Nayeli, Catalina en Alyona Jonathan en Stella, Mia, Koa 
Amy en Jan 


Peter en Corrie en kinderen 
Ruud en Els-Marie en kinderen 
Carla en Peter en kinderen 
Hans en Ariane en kind 
Chris en Francy en kinderen 


Alle vrienden, vriendinnen en kennissen 


Gelegenheid tot afscheid nemen bij Aurora Funeral Home te 
Cumana op donderdag 8 september 
van 7:00 – 9:00 uur p.m. 


De afscheidsdienst vindt plaats in de Protestantse Kerk van 
Piedra Plat onder leiding van ds. Peter Hazenoot 
op vrijdag 9 september 2022 van 10:30 – 11:30 uur a.m. De 
kerk gaat open om 09:00 uur a.m. 
Na de afscheidsdienst wordt Bram in besloten kring door de 
familie naar zijn laatste rustplaats gebracht. 


In plaats van bloemen graag een bijdrage voor het 
Wilhelmina Kanker Fonds. 


Dress code: vrolijk 


Correspondentieadres: Jonathan Koole, Barcadera 33 

Every life is noted and is cherished, 
and nothing loved is ever lost or perished. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 



Mercedes Leticia Celedon 
*05-08-1926 - †05-09-2022 


Acto di entiero lo wordo anuncia despues. 


DANKBETUIGING 


Hierdoor willen wij, familie Taytelbaum-Mendeszoon, 
alle familie, vrienden en kennissen hartelijk bedanken 
voor de ondervonden steun en troost tijdens en 
bij haar leven en de begrafenis van onze onvergetelijke 


Marlene Yvonne 
Taytelbaum- 
Mendeszoon 


Grote dank gaat uit naar 
de verplegers, verpleegsters en 
keukenpersoneel, doktoren en 
specialisten van het dr. Horacio 
Oduber Ziekenhuis, en in het 
bijzonder haar huisarts en personeel. 
Het zou ons heel verdrietig doen, indien wij bij het 
noemen van namen iemand hadden weggelaten, 
het grote aantal betrokkenen is daar de reden voor. 
Neemt nogmaals niet weg, dat wij U allen zeer erkentelijk zijn. 
U bent allen een absolute onmisbare hulp, steun en grote troost 
geweest. 


Zij, Marlene onze onvergetelijke echtgenote, moeder, 
grootmoeder, overgrootmoeder, schoonmoeder kijkt voldaan 
en dankbaar op alles wat er door U allen is gedaan voor haar 
en in haar leven 


Namens de familie en Marlene 


BEDANKT. 


Señor ta mi wardador, mi n’ tin falta di nada; den cunucu di yerba 
berde E ta pone’mi sosega. E ta hiba’mi na awa trankil, pa mi bolbe 
haya forsa. 
Salmo 23 


Cu gran tristesa, pero conforme cu Dios su boluntad, 
nos ta anuncia e fayecimento di 
Sylvia Marie 
Croes-Maduro 
Mihor conoci como Marie, 
Shon Marie of Pechi Marie 
*20-12-32 †05-09-22 
Viuda di †Roman (Ro) Croes 


Mayornan: †Hendrik y †Juanita Maduro-Ras 
Yiunan : †Sinda Croes 
Ephrem y Linda Croes-Tromp 
Meachel y Mayra Croes-Tromp 
Carlo y Francis Croes-Werleman 
Ricky y Xiomara Croes-Williams 
Henry Croes y Disney Correa 
Manera yiu: Anthony y Violeta Maduro-Boekhoudt y famia 
Nietonan: Giovannino Kelly y Josh Sammon, Giannina y Fred 
Davies-Kelly, Ellen Croes, Rhamsey y Renate Croes-Hogendoorn, 
Gerrit Croes , Angelo Croes y Nicole Oduber, Jennyfer Croes y 
Jairo Oduber , Carhina Croes, Carolina y Eldrick Panneflek-Croes, 
Caldrick y Yendy Croes-Alvarez Narvaez, Emma Croes, Jhendrick, 
Jhennelly y Alexa Croes 
Bisanietonan: Tianna, Matthew, Jakob, Quint, Yanou, Max Solciree, 
Jedd, Denzil, Xiarah, Cristal, Tizianne, Lamebert 
Rumannan: †Fein y †Juanita Maduro-Kelly y famia 
†Luisa y †Eddy Muller-Maduro 
†Clarita y Nicky Kelly-Maduro y famia 
†Lucia Maduro y famia 
†Jani y †Chichia Maduro-Ras y famia 
Emilio y Ana Maduro-Barboza y famia 
Linda y +Salomon de Castro-Maduro y famia 
Betty y Panchito Tromp-Maduro y famia 
†Jorge Maduro y famia 
Yvonne Maduro y famia 
Glenda Maduro y famia 
Tanta: Dolorita Ras 
Swa y cuñanan:†Jacobo y †Maca Croes y famia 
†Nicolaas y †Guillermina Croes y famia 
†Rosa y †Goy Koolman y famia 
†Finchie y †Daniel Koolman y famia 
†Mito y †Mai Rasmijn y famia 
†Olindo y †Linda Croes y famia 
Ayudante: Arelis Meza Bolivar 
Famianan: Croes, Maduro, Ras, Kelly, Tromp, Werleman, Williams, 
Correa, Boekhoudt, Sammon, Davies, Hogendoorn, Oduber, 
Panneflek, Leon, Barboza, de Castro, Geerman, Koolman y Rasmijn. 
Y demas famia, amigo y conocirnan. 


Oportunidad pa condoleer Royal Funeral Home, Diahuebs 8 di 
september 2022, 7or pa 9or di anochi 


Acto di entiero lo tuma lugar riba diabierna 9 di september 2022 
di 2or pa 4or di atardi na Misa Inmaculata Concepcion, despues 
saliendo pa Santana Catolico na Sta. Cruz. 


Nos ta pidi disculpa si nos por a lubida algun familiar di e defunto. 


Ta lamenta cu despues di entiero no ta ricibi bishita di condolencia 
na cas. 

Every life is noted and is cherished, 
and nothing loved is ever lost or perished. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu inmenso dolor na nos curason nos ta anuncia cu a bay 
sosega inesperadamente na un bunita edad di 97 aña nos 
tata, welo, bisawelo, suegro 


Sr Augustin 
Werleman 
Mihor conoci como: 
“Gustin”, “Pachito” 
*24-07-1925 - †01-09-2022 


Casa: †Victoria Werleman 


Na nomber di su: 
Yiunan: 
Felipe (Buchi), señora y famia 
Max (Moonchi), señora y famia 
Augustin (Teng), señora y famia 
Nemencio (Nene), señora y famia 
Maria y yiu Ricardo y famia 
Catharina (Anna), esposo y famia 
Lorenzo (Denchi), señora y famia 


Nieto y nietanan, bisanieto y bisanietanan 


Ruman: 
Sra. Vda. Mona Geerrman y famia 


Swa y cuñanan: 
sra. Vda. Cornelia Croes y famia 
Sra. Vda. Olinda Werleman-Geerman y famia 
Handy Paesch y famia 


Consuegra: Aura Vrolijk y famia 


Sobrino y sobrinanan y nan respective famia, primo y 
primanan, comer y compernan, ihanan, amigonan, bisiña 
y conocirnan y demas famia na Aruba, Corsow, Bonaire y 
Hulanda, Ex-coleganan di LAGO 


Famia: Werleman, Geerman, Croes, Paesch, Boekhoudt, Ras, 
Kock, Tromp, Vrolijk, Zievinger, Wever, Cham, Marin, Varis, 
Jeandor, Farro, Kuiper, Richards, Riley, Panneflek, Jansen, 
Wernet, Koolman, Dabian, Lue- Wever, Emerenciana, Ramlal, 
Dirksz 


Un danki special na Julie y Delaney 


Nos disculpa si den nos tristeza nos por a lubida un of otro 
famia. 


Ta keda invita pa e acto di entiero cu lo tuma lugar 
diaranson 7 di september 2022 di 2:00 pa 4:00 pm na Aurora 
Funeral y despues saliendo pa Santana catholico na Santa 
Cruz. 


A scucha tiro den Bishiri 
D 
iadomingo mainta na habrimento di dia, polisnan a bay 
controla na Bushiri caminda informacion a drenta cu 
habitantenan a scucha dos disparo cu arma di candela. 
Na e sitio polisnan ta papia c’un habitante kende ta bisa cu 
e tabata drumi ora cu el a scucha un prome tiro y ora cu el 
a bay mira dor di su bentana kico ta pasando, el a ripara un 
tipo canando pafo y a nota cu el a cana bay direccion di e 
trafohuis di Elmar pasuit di su cas. 
Segun e habitante den e hanchi tabata mucho scur pa e por 
a mira cara di e tipo aki kende tabata mustra un tiki rabia, 
zundrando den su mes y e ta kere cu e tipo aki lo tabata 
bou influencia di alcohol ya cu e tabata papiando cu su mes. 
Dado momento el a ripara un vlam den a scuridad di e hanchi 
sigui pa un zonido duro mescos di arma di candela loke a 
pone e ciudadano core cera su cortina di bentana y yama 
polis. 
Cu ayudo di un otro patruya a controla den bisindario y den 
e hanchi dilanti di e trafohuis pero no a haya sospechoso 
manera un huls di e bala cu lo a wordo dispara. 


Homber maltrata no 
kier duna keho 
D 
iadomingo marduga pa 1.22 polisnan a wordo dirigi pa 
un pelea na Watergate den De La Sallestraat pero ora 
cu e oficialnan di polis a yega na e sitio, nan a ser informa 
cu esunnan cu a bringa, ya a bandona e sitio. 


Sinembargo un rato despues polisnan ta mira un homber 
Sali for di e bay cu varios mancha di sanger riba su t-short y 
tambe a tuma nota di dos kap na su cara, esta ambos wenk- 
brauw cu ainda tabata sangrando. 


Polisnan no por a saca afo kico a pasa y kico e problema 
tabata pero e persona solamente a informa cu el a wordo 
agredi pa un otro persona c’un boter pero e homber no 
tabata kier asistencia di ambulance. 
Polisnan a conseha e homber pa e bay HOH pa tratamento 
y despues bin cu e rapport di dokter na departamento di 
recherche pa entrega keho. 

